“มาเธอร์ มาร์เก็ตติ้ง” มั่นใจรายได้ปี 66 ทะลัก รับ “ทัวร์จีน-ช้อปดีมีคืน”
Mother Marche Supermarket ยิ้มรับอานิสงส์การกลับมาของนักท่องเที่ยวชาวจีน-ต่างชาติ รวมถึงโครงการ “ช้อปดีมีคืน” ที่คาดว่ากระตุ้นเศรษฐกิจ-ท่องเที่ยวไทยเติบโต หวังปี 66 ดันยอดขายทะลุเป้า
Mother Marche Supermarket ยิ้มรับอานิสงส์การกลับมาของนักท่องเที่ยวชาวจีน-ต่างชาติ รวมถึงโครงการ “ช้อปดีมีคืน” ที่คาดว่ากระตุ้นเศรษฐกิจ-ท่องเที่ยวไทยเติบโต หวังปี 66 ดันยอดขายทะลุเป้า
8 ก.พ. 2566

นายเอกพงศ์ โชคชัยวิทัศน์ ประธานเจ้าหน้าที่บริหาร บริษัท มาเธอร์ มาร์เก็ตติ้ง จำกัด ผู้ดำเนินธุรกิจค้าปลีกและค้าส่งสินค้าอุปโภคบริโภค ในรูปแบบซูเปอร์มาร์เก็ตพรีเมี่ยม สำหรับชาวไทยและนักท่องเที่ยวต่างชาติ เปิดเผยถึงแผนการดำเนินธุรกิจในปี 2566 ว่ามีโอกาสขยายตัวได้เป็นอย่างดี ทั้งในส่วนของรายได้และกำไร
โดยได้รับปัจจัยสนับสนุนจากการออกมาตรการกระตุ้นเศรษฐกิจประเทศของรัฐบาลอย่างต่อเนื่อง โดยเฉพาะโครงการ “ช้อปดีมีคืน” ที่เริ่มคิกออฟมาตั้งแต่วันที่ 1 มกราคม 2566 ที่ผ่านมา ซึ่งมีส่วนช่วยสนับสนุนเพิ่มยอดขายต่อสาขาได้เป็นอย่างดี และนับเป็นการกระตุ้นกำลังซื้อของลูกค้าแม้จะเป็นห้วงเวลาสั้นๆ โดยบริษัทฯ คาดว่าจะหนุนยอดขายพุ่ง 10-20% เมื่อเทียบกับช่วงเดียวกันในปี 2565
นอกจากนี้ ยังได้รับปัจจัยบวกจากธุรกิจอุตสาหกรรมการท่องเที่ยวที่กลับมาสดใสอีกครั้ง หลังรัฐบาลจีนประกาศผ่อนคลายมาตรการควบคุมโควิด-19  นับเป็นผลดีต่อเศรษฐกิจของประเทศไทย เพราะนักท่องเที่ยวจีนคิดเป็นสัดส่วนกว่า 30% ของตลาดนักท่องเที่ยวต่างชาติทั้งหมดที่เดินทางเข้ามาท่องเที่ยวประเทศไทย โดยบริษัทฯ คาดว่าสาขาที่ตั้งอยู่ในพื้นที่แหล่งทองเที่ยวที่สำคัญ เช่น สาขาเกาะพีพี สาขาอ่าวพระนาง จังหวัดกระบี่ และสาขาเขาหลัก จังหวัดพังงา ยอดขายเติบโต 100% ส่วนสาขาต่างๆ ในอีก 15 สาขา คาดว่ายอดขายจะเพิ่มขึ้นกว่า 50%
สำหรับผลประกอบการของ Mother Marche Supermarket ในปี 2564 มีรายได้ 1,123 ล้านบาท และคาดว่ายอดขายในปี 2565 และ 2566 ยอดขายจะเติบโตต่อเนื่องจากปี 2564 จากสภาวะเศรษฐกิจประเทศและเศรษฐกิจโลกที่กลับมาฟื้นตัว
อย่างไรก็ตาม Mother Marche Supermarket เป็นผู้นำธุรกิจค้าปลีกและค้าส่งสินค้าอุปโภคบริโภค ในรูปแบบซูเปอร์มาร์เก็ตพรีเมี่ยมในจังหวัดกระบี่ มีสาขาทั้งสิ้น (ในปัจจุบัน) 18 สาขา แบ่งเป็นพื้นที่จังหวัดกระบี่ 15 สาขา จังหวัดสุราษฎร์ธานี 2 สาขา และจังหวัดพังงา 1 สาขา